واجه مولانا عبدالحمیدءَ گوں انتقاد چه خلاف شرعیں تعویذنبیسیءَ گوشتی که اشانءِ کرءَ روگ مردمءِ ایمانءَ خطره تهءَ دور دات.
واجه مولانا عبدالحمیدءَ ماں زاهدانءِ جمعهءِ نمازءَ (13 فروردین 1395/ 22 جمادی الثانی 1437)ءَ گوشت: الله تعالیءَ حضرت محمد امین صلی‌الله‌علیه‌وسلم، په ما اسوه و نمونه قرار داتگ. پیغمبرءِ تمامیں رپتار و عادت اللهءَ پسند کرتگ اَنت. الله تعالیءَ وت پیغمبر صلی‌الله‌علیه‌وسلم، تربیت و رهشونی کرتگ. پیغمبرءِ رپتار فطرتءِ مطابقءَ بوتگ. پیغمبر تا قیامت روچءَ په تمامیں متقی و خدا ترساں بهتریں نمونه و رهشون اِنت. باید ما ماں وتی تمامیں اعمالءَ چه پیغمبرءَ رندگیری کن ایں.
واجه مولانا عبدالحمیدءَ چه خلاف شرعیں تعویذنبیسی، سحر و جادوءَ گله کرت و گوشتی: برے هال رسیت که لهتے تعویذنبیس هست اَنت که په وتی دپارے نگن/لُنکه‌اےنانءَ مردمانءَ په بیراهیءَ کشّ اَنت. لهتے گهار هست اَنت همے که اِشکن اَنت فلان جا تعویذنبیسے هست هما دمانءَ وتءَ را سر کن اَنت و تعویذ گر اَنت، اِے شریں کارے نه اِنت، پرچے که بازینے چه اِے تعویذنبیساں شیاد و بے دین اَنت.
واجهءَ دیمءَ گوشت: لهتے دم و دعانبیسءَ وَ مردم مجبور کن اَنت که دم و تعویذے بدینت، بلے لهتے هست اَنت تعویذنبیسی اِش وتی کار و دندا کرتگ و هنچیں کار کن اَنت که شریعت اِش نه مَنّ اِیت.
ایرانءِ اهل‌سنتءِ مزنیں عالمءَ گوشت: هر که جادوگرانی کرا بروت تا یک جن و مردے در میانءَ جنگ و جتایی جوڑ بکنت آ وتی ایمانءَ چه دست دات. ما په سحر و جادوءِ نابودیءَ هں په قرآن و سنتءَ متوسل بئیں و چه اللهءِ ناماں مدت به لوٹ‌اِیں. پیغمبرءَ گوشت که په حفاظت چه سحر و جادوءَ دو سوره «معوذتین» (قل أعوذ برب الفلق- قل أعوذ برب الناس) رند چه هر نمازءَ وانگ به بنت. اِن شاءالله ضرور اے دوئیں سوره سحر و جادوءَ چه بین بر اَنت.
واجهءَ دیمءَ سحر و جادو گیشتر اِیر جت و گوشتی: سحر و جادوگری فسق و گناه اِنت حتی برے تا کفرءَ هں روت و رسیت. پیغمبراں په سحر و جادو ءِ گار کنگءَ باز جهد کرتگ. همے جادوگر بوتگ اَنت که حضرت موسیءِ دیمءَ اوشتات اَنت و همے پیم پیغمبر و صحابهءِ دیمءَ جادوگراں مشکلات اِش جوڑ کرت.
ما حقّ‌اِیں عرفان و تصوفءَ که شریعتءِ راهءَ بیت مَنّ‌ایں
واجه مولانا عبدالحمیدءَ دیمءَ تصوف و عرفانءِ بارهءَ اشاره کرت و گوشتی: تصوف و عرفان حقّ اِنت و رد کنگی نه اِنت. الحمدلله تمامیں عالماں راستیں تصوف باور اِنت و مَنّ اَنتی. بلے هما تصوف که شریعتءِ راهءَ به بیت و هما صوفی که شریعتءِ حکمانی سرا عمل به کن اَنت. دینی مسائلءَ همایانی کِرّ مراجعه کن اِت که شما را آیانی سرا اطمینان هست چو مه بیت که هما شیّاد و بے دینانی کرا برو اِیت که چه اهل‌طریقت و صوفیانی پچءَ کٹ و کمائی کن اَنت و په وتی دنیائی مقصداں جهد کن اَنت.
واجهءَ گوشت: ما گوں بدعات و وتساچیں کاراں مخالف‌ایں، بلے گوں عرفان و تصوف که شریعتءِ راهءَ بیت موافق‌ایں. تصوفءِ مزنتریں مقصد همش اِنت که شریعت، سنت و اخلاص و للهیت پیداگ به بیت. تصوف ماں اللهءِ ذکر و یات تقوا و پهریزکاریءَ خلاصه بیت.
شرعی لحاظءَ نباید چه چراگاهاں و چاهانی آپاں دیمگیری به بیت
واجه مولانا عبدالحمیدءَ گوں وتی گَل و شادیءِ درشان کنگ چه تازه‌ایں هور گواریاں و چراگاهانی سبز بیگءَ گوشتی: الحمدلله اے سالءَ زاهدانءَ هور باز بوتگ و چراگاه سرسبز اَنت و مالداراں زاهدانءِ کر و گوراں جمع بوتگ اَنت.
واجهءَ گوشت: ‌تمامیں چراگاه الله ئیگ اَنت. هچکس نتوانت که اولاک و مالانی دیمءَ چه چرگءَ بگریت. همے پیم چات و کانالانی آپ هں مشترک و هورین اَنت، پمشا هچکسءَ حق نیست اِنت که انسان و مالانی دیمءَ بگریت.
مولانا عبدالغنی نیکیں عالم، عابد و ذاکرے اَت
زاهدانءِ جمعهءِ پیشنمازءَ وتی گپانی گڈسرا په واجه مولانا عبدالغنیءِ اسماعیل‌زهیءِ وفاتءَ گوشتی: مولانا عبدالغنی نیکیں عالم، عابد و ذاکرے اَت. واجهءَ باز قرآن تلاوت کرت. تهجدوان و باتقوایے اَت. الله تعالی مرحومءَ وتی بهتریں رحمتانی چیرا جاه دیات و درجاتی بُرز کنات.